पोंटिंग की सलाह अहम होगी : क्लार्क  
ऑस्ट्रेलियाई टीम के कप्तान माइकल क्लार्क ने कहा है कि मैच के दौरान मैदान पर पूर्व कप्तान रिकी पोंटिंग की सलाह उनके लिए बहुत अहम होगी।
ऑस्ट्रेलियाई क्रिकेट टीम के नवनियुक्त कप्तान माइकल क्लार्क ने कहा है कि मैच के दौरान मैदान पर पूर्व कप्तान रिकी पोंटिंग की सलाह उनके लिए बहुत अहम होगी और जरूरत पड़ने पर वह उनसे सलाह लेने में हिचकिचाएंगे नहीं।  क्रिकेट वेबसाइट ईएसपीएनक्रिकइंफो के मुताबिक क्लार्क ने कहा, "पोंटिंग की सलाह मेरे लिए हमेशा ही फायदेमंद रही है, भले ही मैं उपकप्तान रहूं या कप्तान। मैंने उनसे खुलकर कहा है कि उनका अनुभव और खेल के प्रति उनकी समझ को ऑस्ट्रेलियाई क्रिकेट को जरूरत है।"  उन्होंने कहा, "मैंने कुछ एकदिवसीय मैचों और ट्वेंटी-20 मुकाबलों में कप्तानी की है लेकिन खेल के प्रति उनकी समझ हमारे लिए बहुत अहम होगी।" क्लार्क ने कहा, "मैदान की भीतर और बाहर हमारी बहुत अच्छी दोस्ती रही है और उम्मीद करता हूं कि उसमें कोई बदलाव नहीं आएगा। मैं उम्मीद करता हूं कि वह बल्ले से अच्छा प्रदर्शन करेंगे।"